Micke Kontinen

Micke Kontinen (s. 18. joulukuuta 1992) on uransa lopettanut suomalainen tennispelaaja. Hän selviytyi loppuotteluun Vierumäen ITF Futures -turnauksessa vuonna 2010. Parhaimmillaan hän sijoittui ATP-maailmanlistalla sijalle 355 syyskuussa 2014. Hänen isoveljensä Henri on myös tennispelaaja. Hänen valmentajanaan toimi Tuomas Ketola.

 Ura 
Joulukuussa 2007 Kontinen ja hänen isoveljensä Henri saivat stipendin Nick Bollettierin urheiluakatemiaan Miamissa. Kauden 2008–2009 Kontinen harjoitteli Evert Tennis Academyssä. Hänet valittiin Chris Evertin perustaman akatemian parhaaksi poikajunioriksi. Kesäkuussa 2009 hän voitti junioreiden 1. kategorian ITF-pistekilpailun sekä kaksin- että nelinpelin Casablancassa. Tampere Openissa hän selviytyi parinsa Timo Niemisen kanssa toiselle kierrokselle.

Vierumäen ITF Futures -turnauksessa 2010 Kontinen selviytyi loppuotteluun voitettuaan välierissä suomalaisista kolmanneksi korkeimmaksi sijoitetun Timo Niemisen. Loppuottelussa hän kuitenkin hävisi Juho Paukulle. Lokakuussa hän pääsi villillä kortilla Tukholman avointen karsintaan. Hän voitti Santiago Gonzálezin, mutta hävisi toisella karsintakierroksella Dieter Kindlmannille.

Vuonna 2012 Kontinen voitti tenniksen Suomen mestaruuden. Loppuottelussa hän päihitti Jesse Kiurun. Hän uusi mestaruutensa vuonna 2013 voittamalla loppuottelussa Juho Paukun. Vuoden 2013 Tampere Openissa Kontinen selviytyi puolivälieriin, jossa hän hävisi Viron Jürgen Zoppille kolmessa erässä.

Kontinen ilmoitti uransa lopettamisesta syyskuussa 2015.

 Lähteet 

Luokka:Suomalaiset tennispelaajat
Luokka:Vuonna 1992 syntyneet
Luokka:Elävät henkilöt